**PREDKLADACIA SPRÁVA**

Návrh nariadenia vlády Slovenskej republiky o niektorých opatreniach v súvislosti so štátnou podporou nájomného bývania sa predkladá na základe zákona č. 222/2022 Z. z. o štátnej podpore nájomného bývania a o zmene a doplnení niektorých zákonov.

Podľa § 3 ods. 1 písm. k) a l) zákona č. 222/2022 Z. z. o štátnej podpore nájomného bývania a o zmene a doplnení niektorých zákonov predkladá Agentúra štátom podporovaného nájomného bývania vláde Slovenskej republiky návrh kritérií podľa § 7 zákona a návrh na určenie výšky maximálneho nájomného, návrh pravidiel výpočtu a aplikácie maximálnej výšky nájomného podľa § 9 ods. 1 zákona. Podľa bodu 13.6. stanov Agentúry štátom podporovaného nájomného bývania ak Agentúra štátom podporovaného nájomného bývania predkladá návrh vláde Slovenskej republiky alebo navrhuje vláde Slovenskej republiky, predkladá alebo navrhuje prostredníctvom podpredsedu vlády Slovenskej republiky, ktorý neriadi ministerstvo. Vzhľadom na uvedené predkladá tento materiál do medzirezortného pripomienkového konania podpredseda vlády Slovenskej republiky, ktorý neriadi ministerstvo.

Predkladaným návrhom nariadenia vlády sa realizujú splnomocňovacie ustanovenia§ 7 ods. 4 a 5 a § 9 ods. 1 a 2 zákona č. 222/2022 Z. z. o štátnej podpore nájomného bývania a o zmene a doplnení niektorých zákonov.

Návrh nariadenia vlády ustanovuje a dopĺňa týmto zákonom definované kritériá nájomcu na účely získania postavenia nájomcu podľa zákona, a to konkrétne, minimálny príjem, maximálny príjem ako aj posudzované príjmy k obom kritériám a spôsob ich overovania. Návrh zároveň ustanovuje pravidlá prideľovania bytov záujemcom a štruktúru nájomcov bytov v rámci Agentúrou štátom podporovaného nájomného bývania schváleného projektu, ktorá zahŕňa sociálne a zdravotne znevýhodnené osoby, zamestnancov verejného sektora, zamestnancov iných zamestnávateľov a iných záujemcov. Ďalej ustanovuje úpravu prípadu neuzatvorenia jednotlivých skupín záujemcov zmluvy o budúcej nájomnej zmluve alebo nájomnej zmluvy s prenajímateľom. Návrh nariadenia vlády definuje pravidlá výpočtu a aplikácie maximálnej výšky nájomného, konkrétny vzorec výpočtu nájomného, vrátane  korekčného mechanizmu maximálnej výšky nájomného a jeho úpravy o medziročný nárast miery inflácie podľa indexu HICP.

Návrh nariadenia vlády nemá byť predmetom vnútrokomunitárneho pripomienkovaného konania.

Návrh nariadenia vlády bol predmetom medzirezortného pripomienkového konania od 25. augusta 2022 do 6. septembra 2022. Na rokovanie Legislatívnej rady vlády SR sa predkladá bez rozporov.

Účinnosť sa vzhľadom na dĺžku legislatívneho procesu navrhuje dňom 1. novembra 2022.